บลจ.ลุ้น เม็ดเงินกองทุน LTF – RMF ปีนี้โตยาก
บลจ.ลุ้น เม็ดเงินกองทุน LTF &#8211; RMF ปีนี้โตยาก หวัง 2 เดือนสุดท้ายของปีเงินเข้ารวม 2.5 หมื่นล้านบาท
17 พ.ย. 2553

บลจ.ลุ้น เม็ดเงินกองทุน LTF – RMF ปีนี้โตยาก หวัง 2 เดือนสุดท้ายของปีเงินเข้ารวม 2.5 หมื่นล้านบาท 
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ในปีนี้เม็ดเงินลงทุนสุทธิในกองทุนรวมเพื่อการเลี้ยงชีพ (RMF) และ กองทุนรวมหุ้นระยะยาว (LTF) อาจจะไม่เติบโตจากปี 2552 เนื่องจากในช่วงที่ผ่านมามียอดขายกองทุนทั้งสองประเภทมากกว่ายอดซื้อ 
“ทุกปีกองทุนทั้งสองประเภทนี้มีอัตราการเติบโตมาโดยตลอด แต่ปีนี้อาจจะไม่มีการเติบโตก้ได้ เพราะนักลงทุนกองทุน LTF ที่ครบกำหนดเวลา 5 ปี และได้กำไรจะขายทำกำไรออกมาอย่างต่อเนื่อง ในขณะที่กองทุน RMF ที่ลงทุนมาแล้ว 5 ปีก็มีการขายออกไปเช่นกัน” นายสมชัย กล่าว
ทั้งนี้ ณ สิ้นเดือน ส.ค. 2553 มูลค่าเม็ดเงินใหม่สุทธิของกองทุน RMF อยู่ที่ 114.10 ล้านบาท ขณะที่เม็ดเงินใหม่สุทธิเมื่อปี 2552 อยู่ที่ 1.02 หมื่นล้านบาท และสำหรับกองทุน LTF เม็ดเงินใหม่สุทธิ ณ สิ้นเดือน ส.ค. 2553 ยังติดลบอยู่ถึง 4,042 ล้านบาท ขณะที่เม็ดเงินใหม่สุทธิปี 2552 อยู่ที่ 1.67 หมื่นล้านบาท
“แต่เมื่อปีที่แล้ว เม็ดเงินใหม่จะเข้ามาในช่วง 2 เดือนสุดท้าย โดยที่กองทุน LTF มีเงินเข้ามาประมาณ 1.5 หมื่นล้านบาท และกองทุน RMF มีเงินเข้ามาประมาณ 1 หมื่นล้านบาท หรือรวมกันเท่ากับ 2.5 หมื่นล้านบาท ซึ่งคาดว่า เม็ดเงินเข้ามาน่าจะพอๆ กับปีที่แล้ว แต่ก็ยังทำให้ยอดเงินสะสมทั้งปีก็ยังติดลบ” นายสมชัย กล่าว
นอกจากนี้ นายสมชัย ยังกล่าวว่า ประกันชีวิตแบบบำนาญที่สามารถใช้สิทธิลดหย่อนภาษีโดยอยู่ในวงเงิน 5 แสนบาทรวมกับกองทุน RMF นั้น คาดว่า จะไม่ส่งผลกระทบต่อเม็ดเงินลงทุนในกองทุน RMF ในปีนี้ เพราะยังมีบริษัทประกันชีวิตเพียงไม่กี่แห่งที่มีกรมธรรม์ดังกล่าว 
อย่างไรก็ตาม นายสมชัย กล่าวว่า แม้ว่า ช่วงที่ผ่านมาเม็ดเงินลงทุนใหม่ที่เข้ามาลงทุนกองทุน LTF ของทั้งระบบจะติดลบ แต่กองทุน LTF ของ บลจ.กรุงไทย มีขนาดสินทรัพย์เพิ่มขึ้นอย่างต่อเนื่อง โดยในปัจจุบันกองทุนเปิดกรุงไทยหุ้นระยะยาว 70/30 มีสินทรัพย์สุทธิอยู่ที่ 850 ล้านบาท 
“ปีนี้ บลจ.กรุงไทย ให้โปรโมชั่นสำหรับนักลงทุนกองทุน LTF และ RMF เต็มเพดาน 2% ของยอดเงินลงทุน และเป็นครั้งแรกของอุตสาหกรรมกองทุนที่สามารถชำระค่าซื้อหน่วยลงทุนผ่านบัตรเครดิตได้ถึง 4 แห่ง คือ บริษัท บัตรกรุงไทย บัตรในเครือกรุงศรีจีอี ซิตี้แบงก์ และสแตนดาร์ดชาร์เตอร์ด” น.ส.ดารบุษป์ ปภาพจน์ ผู้ช่วยกรรมการผู้จัดการ บลจ.กรุงไทย กล่าว
นายยืนยง เทพจำนงค์ ผู้อำนวยการฝ่ายการลงทุน บลจ.กรุงไทย กล่าวว่า ในจังหวะที่ดัชนีตลาดหลักทรัพย์ปรับตัวลดลง ถือเป็นจังหวะที่น่าลงทุนสำหรับกองทุน LTF และ RMF เพราะประเมินว่า ในปีนี้ดัชนีตลาดหลักทรัพย์จะไม่ลดลงไปต่ำกว่า 950 จุด 
“สำหรับปีหน้าดัชนีตลาดหลักทรัพย์จะขึ้นไปได้ถึง 1,200 จุด ที่ระดับราคาต่อกำไร (P/E) 13 เท่า ซึ่งอาจจะเกิดขึ้นในครึ่งแรกของปี และหลังจากที่เศรษฐกิจสหรัฐฯ มีสัญญาณการฟื้นตัว และดอกเบี้ยมีสัญญาณปรับเพิ่มขึ้น นักลงทุนต่างชาติจะเริ่มดึงเงินลงทุนกลับไป” นายยืนยง กล่าว
ทั้งนี้ กลยุทธ์การลงทุนหุ้นปี 2554 จะต้องเลือกเป็นรายตัว เช่น หุ้นที่ได้ประโยชน์จากโครงการสาธารณูปโภค หุ้นในกลุ่มโรงแรม โรงพยาบาล ที่กลับมาเติบโตตามปกติหลังจากได้รับผลกระทบจากสถานการณ์การเมืองในปี 2553 และกลุ่มสินค้าโภคภัณฑ์ โดยเน้นการซื้อขายทำกำไรระยะสั้น
นายวีระ วุฒิคงศิริกูล รองกรรมการผู้จัดการ บลจ.กรุงไทย กล่าวว่า การลงทุนในปี 2554 คาดว่าจะมีความผันผวนสูง ทำให้ผู้จัดการกองทุนต้องจับตาการลงทุนอย่างใกล้ชิดมากขึ้น